Ir-Raba' Pitazz – Paragrafi 1281-1290 Il-Mulej għarrafni li kelli nara lil ħija (Stanley) , imma ma stajtx nifhem kif kien ser jiġri dan jew għaliex hu kien ġej iżurni. Kont naf li Alla kien tah il-grazzja ta' vokazzjoni reliġjuża, imma għal liema raġuni kien ġej iżurni? Iżda, jiena warrabt dawn il-ħsibijiet u emmint li jekk il-Mulej kien għarrafni li kien ġej, daqshekk kien biżżejjed għalija. Iffukajt il-ħsibijiet tiegħi fuq Alla u warrabt kull tħassib dwar il-ħlejjaq u afdajt f'kollox lill-Mulej. + Meta jiġu għandna l-istess foqra it-tieni darba, nittrattahom bi tjubija ikbar, u ma nħallihomx jindunaw li jien naf li huma ġew hawnhekk darb'oħra; (dan nagħmlu) biex ma jħossuhomx skomdi. U mbagħad huma jitkellmu miegħi bil-liberta' dwar dak li jinkwetahom u dak li jeħtieġu. Għalkemm Swor N. tgħidli li dak mhux il-mod kif għandi nġib ruħi mat-tallaba u hi ssabbtilhom il-bieb ma' wiċċhom, meta hi ma tkunx hemm, jiena nimxi magħhom kif kieku kien jagħmel l-Imgħallem tiegħi. Xi drabi nagħtu iktar meta ma nagħtu xejn, milli meta nagħtu ħafna bla ebda manjieri. Il-Mulej spiss jagħtini għarfien ġewwa fija dwar il-persuni li jiena niltaqa' magħhom ħdejn il-kanċell. Ruħ imsejkna riedet tgħidli xi ħaġa fuqha stess. Ħtaft l-opportunita' biex infehemha, bid-delikatezza kollha, l-istat miżerabbli ta' ruħha. Telqet disposta aħjar. 17 ta' Settembru (1937). O Ġesu', nara tant sbuħija mxerrda madwari, sbuħija li għaliha inroddlok ħajr il-ħin kollu. Imma nista' nara li xi erwieħ huma bħall-ġebel, dejjem kesħin, bla ebda sentiment. Lanqas il-mirakli ma jirnexxilhomx iċaqalquhom. Għajnejhom dejjem imsammrin fuq saqajhom, u għalhekk jaraw biss lilhom infushom. Inti dawwartli ħajti bil-premura Tiegħek mimlija tenerezza u mħabba, iktar milli nista' nifhem, għax jiena għad nifhem it-tjubija Tiegħek b'mod sħiħ biss meta jitneħħa l-velu. Nixtieq li ħajti kollha kemm hi tkun biss att wieħed ta' radd il-ħajr lilek, O Alla. + Grazzi, O Alla, għall-grazzji kollha Li inti xxerred fuqi bil-kotra bla waqfien, Grazzji li jdawluni daqs id-dija tax-xemx, Għax permezz tagħhom Inti turini t-triq iż-żgura. Grazzi, Mulej, talli ħlaqtni, Talli tajtni l-ħajja mix-xejn, Talli stampajt id-divinita' Tiegħek fuq ruħi, Opra ta' mħabba safja mimlija ħniena. Grazzi, O Alla, tal-Magħmudija Li daħħaltni fil-familja Tiegħek, Don ikbar minn kull ħsieb jew espressjoni Li jbiddili ruħi. Grazzi, O Mulej, tal-Qrar, Ta' dik il-għajn li ma tieqaf qatt ta' ħniena kbira, Ta' dak il-għajn ta' grazzji li ħadd ma jifhimha Li fiha erwieħ imtebbgħin bid-dnub jissaffew. Grazzi, O Ġesu', tat-Tqarbin, Li fih Inti tagħtina lilek innifsek. Inħoss lil Qalbek tħabbat ġewwa sidri Filwaqt li Inti tagħmel li l-ħajja divina Tiegħek tinfetaħ ġewwa fija. Grazzi, O Spirtu s-Santu, tas-Sagrament tal-Griżma tal-Isqof, Li jagħmilini l-Kavallier Tiegħek U jsaħħaħli ruħi f'kull waqt, U jħarisni mill-ħażen. Grazzi, O Alla, tal-grazzja tal-vokazzjoni, Talli ssejjaħtli biex inservi lilek biss, U mexxejtni sabiex nagħmlek l-unika mħabba tiegħi, Unur ikbar milli ħaqqni għal ruħi. Grazzi, O Mulej, għall-voti perpetwi, Għal dik l-għaqda ta' mħabba safja, Talli ndenjajt ruħek tgħaqqad il-qalb safja Tiegħek ma' tiegħi. U talli għaqqadt qalbi ma' Tiegħek b'rabta mill-iżjed safja. Grazzi, O Mulej, tas-Sagrament tad-Dlik biż-żejt, Li, fl-aħħar waqtiet tiegħi, jagħtini s-saħħa; L-għajnuna tiegħi fil-ġlieda, il-gwida tiegħi għas-salvazzjoni, Li tqawwili ruħi sakemm naslu għall-ferħ etern. Grazzi, O Alla, tal-ispirazzjonijiet kollha Lit-tjubija Tiegħek tfawwarni bihom, Tad-dwal interjuri mogħtijin lil ruħi, Li l-qalb tħosshom, imma m'hemmx kliem biex tesprimihom. Grazzi, O Trinita' Qaddisa, tal-kobor tal-grazzji Li Inti tfawwarni bihom bla waqfien matul ħajti. Il-gratitudni tiegħi għad tikber kif ifeġġ iż-żerniq etern, Meta, għall-ewwel darba, jiena għad inkanta għall-glorja Tiegħek. + Minkejja l-paċi li hemm ġo qalbi, qiegħda kontinwament niġġieled taqbida mal-għadu ta' ruħi. Kulma jmur, qiegħda niskopri n-nases tiegħu, u l-ġlieda terġa' tixgħel mill-ġdid. Waqt intervalli ta' kalma, jiena nħarreġ lili nnifsi u nishar, li ma jmurx il-għadu jaqbadni minix ipperparata. U meta jiena nara r-rabja kbira tiegħu, nibqa' ġewwa l-fortizza; jiġifieri, fil-Qalb Imqaddsa ta' Ġesu'. 19 ta' Settembru (1937). Illum, il-Mulej qalli, Binti, ikteb li Jiena nweġġa' ħafna meta r-reliġjużi jirċievu s-Sagrament tal-Imħabba sempliċiment bi drawwa, bħallikieku ma jagħrfux dan l-ikel minn ikel ieħor. Jien la nsib fidi lanqas imħabba fil-qalb tagħhom. Jiena mmur għand erwieħ bħal dawn tassew kontra Qalbi. Kien ikun aħjar li kieku ma jirċevuni xejn. Ġesu' l-aktar ħelu, kebbes imħabbti lejk u ibdilni fik. Qaddisni sabiex l-għemejjel tiegħi jkunu jistgħu jogħġbuk. Agħmel li dan isir bil-qawwa tat-Tqarbina li nirċievi kuljum. O kemm nixtieq li nkun mibdula għal kollox fik, O Mulej! 19 ta' Settembru 1937. Illum, ħija Stanley ġie jżurni. Fraħt ħafna b'din ir-ruħ sabiħa, li wkoll għandha intenzjoni tiddedika ruħha għas-servizz ta' Alla. Jiġifieri, Alla stess qed jiġbdu lejn imħabbtu. Domna nitkellmu fuq Alla, fuq it-tjubija Tiegħu. Waqt din il-konverżazzjoni miegħu, sirt naf kemm ruħu kienet togħġbu lil Alla. Il-Madre Superjura tatni l-permess narah aktar ta' spiss. Meta talabni l-parir tiegħi dwar li jsir reliġjuż, jiena weġibt, "Żgur li inti taf l-iktar x'qed jitlob Alla mingħandek." Jiena semmejt l-Ordni tal-Ġiżwiti, imma għidt, "Mur fejn joġħġob lilek." Wegħedtu li ser nitlob għalih, u ddeċidejt li nagħmel novena lill-Qalb Imqaddsa ta' Ġesu' bl-interċessjoni ta' Dun Peter Skarga u wegħedt li nħabbarha fil-"Messaġġier tal-Qalb Imqaddsa ta' Ġesu'", għax għandu diffikultajiet kbar f'din il-ħaġa. Jiena fhimt li, f'każ bħal dan, iktar jiswa t-talb mill-pariri.
Djarju ta' Swor Fawstina – Ir-4 Pitazz (par.1281-1290)